## Zakon o zdravstvenoj zaštiti stranaca u Republici Hrvatskoj

### NN 114/1997 (29.10.1997.), Zakon o zdravstvenoj zaštiti stranaca u Republici Hrvatskoj

# **ZASTUPIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O ZDRAVSTVENOJ ZAŠTITI STRANACA U REPUBLICI HRVATSKOJ**

Proglašavam Zakon o zdravstvenoj zaštiti stranaca u Republici Hrvatskoj,
koji je donio Zastupnički dom Sabora Republike Hrvatske na sjednici 17.
listopada 1997.

Broj: 081-97-1718/1
Zagreb, 22. listopada 1997.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O ZDRAVSTVENOJ ZAŠTITI STRANACA U REPUBLICI HRVATSKOJ**

I. OPĆE ODREDBE

Članak 1.

Ovim se Zakonom uređuju uvjeti i način ostvarivanja zdravstvene zaštite
stranaca u Republici Hrvatskoj.

Strancima se u smislu ovoga Zakona smatraju osobe koje nisu hrvatski
državljani, a u Republici Hrvatskoj su na privremenom boravku, produženom
boravku, boravku s poslovnom vizom, boravku po osnovi odobrenoga trajnog
nastanjenja, boravku na poziv tijela državne vlasti Republike Hrvatske,
boravku po osnovi priznatog položaja izbjeglica, osobe koje su u postupku
za priznavanje položaja izbjeglica, osobe bez državljanstva ili protjerane
osobe čije izručenje nije moguće zbog iznimno teškog zdravstvenog stanja
te maloljetni stranci koji se zateknu u Republici Hrvatskoj bez roditeljske
skrbi.

II. PROVEDBA ZDRAVSTVENE ZAŠTITE STRANACA

Članak 2.

Zdravstvena se zaštita stranaca u Republici Hrvatskoj provodi na način
i pod istim uvjetima pod kojima zdravstvenu zaštitu ostvaruju hrvatski
državljani.

Stranci imaju pravo na zdravstvenu zaštitu u opsegu u kojem se ona osigurava
članovima obitelji osiguranika prema propisima o zdravstvenom osiguranju
Republike Hrvatske.

Stranac osobno snosi troškove zdravstvene zaštite u Republici Hrvatskoj
ako nije zdravstveno osiguran po drugoj osnovi.

Stranac kojemu je odobren produženi boravak, boravak s poslovnom vizom
te izbjeglica po proteku tri mjeseca od dana priznavanja ovoga položaja,
a zdravstvena zaštita mu nije osigurana po drugoj osnovi, obvezno se osobno
prijavljuje područnoj službi Hrvatskog zavoda za zdravstveno osiguranje
nadležnoj prema mjestu njegovog boravka te je obveznik uplate doprinosa
za zdravstvenu zaštitu.

Osnovicu i stopu doprinosa iz stavka 4. ovoga članka utvrđuje Hrvatski
zavod za zdravstveno osiguranje posebnom odlukom.

Članak 3.

Iz sredstava državnoga proračuna osiguravaju se sredstva za zdravstvenu
zaštitu:

- strancima kojima se zdravstvena zaštita osigurava na temelju međunarodnih
ugovora, ako tim ugovorima nije drukčije određeno,

- osobama bez državljanstva ili protjeranim osobama čije izručenje nije
moguće zbog iznimno teškog zdravstvenog stanja,

- strancima koji borave u Republici Hrvatskoj na poziv njezinih tijela
državne vlasti,

- strancima kojima je priznat položaj izbjeglica i koji prema posebnim
propisima ostvaruju prava na zdravstvenu zaštitu u Republici Hrvatskoj,

- strancima kojima je u tijeku postupak za priznavanje položaja izbjeglice,

- maloljetnim strancima koji se zateknu u Republici Hrvatskoj bez roditeljske
skrbi,

- strancima oboljelima od kolere, kuge, virusnih hemoragijskih groznica,
trbušnog tifusa i difterije,

- strancima iz članka 2. stavka 3. i članka 6. ovoga Zakona od kojih
nije bilo moguće naplatiti pruženu zdravstvenu uslugu.

Članak 4.

Stranci koji se nalaze na školovanju, specijalizaciji ili znanstvenome
istraživanju u Republici Hrvatskoj te stranci koji imaju boravak na osnovi
odobrenog trajnog nastanjenja u Republici Hrvatskoj obvezno se osiguravaju
na zdravstvenu zaštitu prema propisima o zdravstvenome osiguranju Republike
Hrvatske.

Prijavu na zdravstveno osiguranje stranaca koji se nalaze u Republici
Hrvatskoj na školovanju, specijalizaciji ili znanstvenom istraživanju kao
stipendisti tijela državne vlasti Republike Hrvatske ili određene pravne
osobe podnosi davatelj stipendije.

Stranci kojima je odobreno trajno nastanjenje u Republici Hrvatskoj
sami podnose prijavu za zdravstveno osiguranje.

Prijava na zdravstveno osiguranje stranaca iz stavka 2. i 3. ovoga članka
podnosi se područnoj službi Hrvatskog zavoda za zdravstveno osiguranje
nadležnoj prema mjestu školovanja, specijalizacije ili znanstvenoga istraživanja
stranca, odnosno prema mjestu trajnog nastanjenja stranca.

Stranci iz stavka 1. ovoga članka obvezni su osigurati na zdravstvenu
zaštitu i članove obitelji (supružnike i djecu) koji s njim borave u Republici
Hrvatskoj te za njih sami snose troškove zdravstvene zaštite.

Članak 5.

Za strance iz članka 4. ovoga Zakona koji se nalaze na školovanju, specijalizaciji
ili znanstvenome istraživanju u Republici Hrvatskoj, a stipendisti su tijela
državne vlasti Republike Hrvatske ili određene pravne osobe, doprinos za
obvezno zdravstveno osiguranje plaća davatelj stipendije, ako ugovorom
o stipendiji nije određeno da stranci sami plaćaju doprinos za obvezno
zdravstveno osiguranje.

Stranci iz stavka 1. ovoga članka koji nisu stipendisti sami plaćaju
doprinos za obvezno zdravstveno osiguranje, ako nisu zdravstveno osigurani
po drugoj osnovi.

Članak 6.

Strancima se osigurava pružanje hitne medicinske pomoći.

Od stranca koji propisanim dokumentom ne može dokazati da mu je zdravstvena
zaštita osigurana prema propisima o zdravstvenom osiguranju u Republici
Hrvatskoj ili drugim posebnim propisima ili po osnovi međunarodnoga ugovora
zdravstvena ustanova, odnosno zdravstveni djelatnik privatne prakse naplaćuje
troškove pružanja hitne medicinske pomoći.

Članak 7.

Ako u slučaju iz članka 6. ovoga Zakona kao i u ostalim slučajevima
kad stranac osobno snosi troškove zdravstvene zaštite u Republici Hrvatskoj,
zdravstvena ustanova, odnosno zdravstveni djelatnik privatne prakse ne
može naplatiti pruženu zdravstvenu uslugu, dužni su od stranca, odnosno
zakonskog zastupnika za maloljetne strance, uzeti pisanu izjavu.

Pisana izjava iz stavka 1. ovoga članka sadrži sljedeće podatke:

- prezime i ime stranca,

- državljanstvo stranca,

- prebivalište, odnosno boravište i adresu stanovanja stranca,

- broj putne isprave, datum izdavanja te naziv tijela koje ju je izdalo,

- iznos troškova za pruženu zdravstvenu uslugu,

- način i rok plaćanja koji ne može biti duži od 30 dana.

Ako u roku od 30 dana stranac ne plati troškove za pruženu zdravstvenu
uslugu, navedena se sredstva isplaćuju zdravstvenoj ustanovi, odnosno zdravstvenomu
djelatniku privatne prakse iz sredstava državnoga proračuna.

Članak 8.

Troškove zdravstvene zaštite koje osobno snosi stranac neposredno naplaćuje
zdravstvena ustanova, odnosno zdravstveni djelatnik privatne prakse.

Način naplate troškova zdravstvene zaštite iz stavka 1. ovoga članka
utvrđuje se provedbenim propisom koji donosi Hrvatski zavod za zdravstveno
osiguranje uz prethodnu suglasnost ministra zdravstva.

Članak 9.

Način naplate troškova iz sredstava državnog proračuna za zdravstvene
usluge pružene strancima iz članka 2. stavka 3., članka 3. podstavka 6.
i članka 6. ovoga Zakona koji se od istih nisu mogli naplatiti, utvrđuje
se propisom koji donosi Hrvatski zavod za zdravstveno osiguranje uz prethodnu
suglasnost ministra zdravstva i ministra financija.

Članak 10.

Po izvršenoj isplati naknade za zdravstvenu zaštitu iz članka 9. ovoga
Zakona Ministarstvo zdravstva Republike Hrvatske obratit će se putem Ministarstva
vanjskih poslova Republike Hrvatske nadležnim tijelima druge države kako
bi se naplatili navedeni troškovi u korist državnoga proračuna.

Članak 11.

Zdravstvena ustanova, odnosno zdravstveni djelatnik privatne prakse
koji od stranca nadoknadi troškove za pruženu zdravstvenu uslugu iz članka
2. stavka 3., članka 3. podstavka 6. i članka 6. ovoga Zakona obvezni su
u roku od osam dana o tome izvijestiti Ministarstvo zdravstva Republike
Hrvatske.

Ako su zdravstvene ustanove, odnosno zdravstveni djelatnik privatne
prakse primili naknadu troškova za pruženu zdravstvenu uslugu iz članka
2. stavka 3., članka 3. podstavka 6. i članka 6. ovoga Zakona od stranca,
a primili su i naknadu za te troškove iz sredstava državnog proračuna,
obvezni su u roku od 15 dana tu naknadu vratiti u korist državnoga proračuna.

III. KAZNENE ODREDBE

Članak 12.

Novčanom kaznom u iznosu od 5.000,00 do 20.000,00 kuna kaznit će se
za prekršaj pravna osoba ako ne uplati doprinos za obvezno zdravstveno
osiguranje stranca (članak 5. stavak 1.).

Za prekršaj iz stavka 1. ovoga članka kaznit će se novčanom kaznom u
iznosu od 2.500,00 do 5.000,00 kuna i odgovorna osoba u pravnoj osobi.

IV. PRIJELAZNE I ZAVRŠNE ODREDBE

Članak 13.

Hrvatski zavod za zdravstveno osiguranje dužan je propise iz članka
8. stavka 2. i članka 9. ovoga Zakona donijeti u roku od tri mjeseca od
dana stupanja na snagu ovoga Zakona.

Hrvatski zavod za zdravstveno osiguranje dužan je u roku od tri mjeseca
od dana stupanja na snagu ovoga Zakona uskladiti svoje akte i odluke s
odredbama ovoga Zakona.

Članak 14.

Danom stupanja na snagu ovoga Zakona prestaje važiti Zakon o zdravstvenoj
zaštiti stranaca u Socijalističkoj Republici Hrvatskoj ("Narodne novine",
br. 18/78).

Članak 15.

Ovaj Zakon stupa na snagu osmoga dana od dana objave u "Narodnim novinama".

Klasa: 504-04/96-01/01
Zagreb, 17. listopada 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 114/1997-1712